吾生也有涯,而知也无涯.以有涯随无涯,殆已;已而为知者,殆而已矣.为善无近名,为恶无近刑.缘督以为经,可以保身,可以全生,可以养亲,可以尽年.
庖丁为文惠君解牛,手之所触,肩之所倚,足之所履,膝之所踦,砉然向然,奏刀𬴃然,莫不中音.合于"桑林"之舞,乃中"经首"之会.文惠君曰:"𫍻!善哉!技盖至此乎?"庖丁释刀对曰:"臣之所好者道也,进乎技矣.始臣之解牛之时,所见无非牛者.三年之后,未尝见全牛也.方今之时,臣以神遇,而不以目视,官知止而神欲行.依乎天理,批大郤,导大窾,因其固然.技经肯綮之未尝,而况大軱乎!良庖岁更刀,割也;族庖月更刀,折也.今臣之刀十九年矣,所解数千牛矣,而刀刃若新发于硎.彼节者有间,而刀刃者无厚,以无厚入有间,恢恢乎其于游刃必有余地矣,是以十九年而刀刃若新发于硎.虽然,每至于族,吾见其难为,怵然为戒,视为止,行为迟.动刀甚微,謋然已解,如土委地.提刀而立,为之四顾,为之踌躇满志,善刀而藏之."文惠君曰:"善哉!吾闻庖丁之言,得养生焉."
公文轩见右师而惊曰:"是何人也?恶乎介也?天与,其人与?"曰:"天也,非人也.天之生是使独也,人之貌有与也.以是知其天也,非人也."
泽雉十步一啄,百步一饮,不蕲畜乎樊中.神虽王,不善也.
老聃死,秦失吊之,三号而出.弟子曰:"非夫子之友邪?"曰:"然.""然则吊焉若此,可乎?"曰:"然.始也,吾以为其人也,而今非也.向吾入而吊焉,有老者哭之,如哭其子;少者哭之,如哭其母.彼其所以会之,必有不蕲言而言,不蕲哭而哭者.是遁天倍情,忘其所受,古者谓之遁天之刑.适来,夫子时也;适去,夫子顺也.安时而处顺,哀乐不能入也,古者谓是帝之县解."
指穷于为薪,火传也,不知其尽也.